Priekšlikums Padomes lēmums par Eiropas Kopienas viedokli attiecībā uz Apvienoto Nāciju Organizācijas Eiropas Ekonomikas komisijas noteikumu projektu par vieglo automobiļu un to piekabju riteņiem /* COM/2005/0453 galīgā redakcija - AVC 2005/0181 */





Briselē, 28.9.2005 KOM(2005) 453 galīgais 2005/0181 (AVC) Priekšlikums PADOMES LĒMUMS par Eiropas Kopienas viedokli attiecībā uz Apvienoto Nāciju Organizācijas Eiropas Ekonomikas komisijas noteikumu projektu par vieglo automobiļu un to piekabju riteņiem (iesniegusi Komisija) PASKAIDROJUMA RAKSTS VISPĀRĒJAIS Ar Padomes 1997. gada 27. novembra Lēmumu 97/836/EK Eiropas Kopiena kļuva par Apvienoto Nāciju Organizācijas Eiropas Ekonomikas komisijas Pārskatītā 1958. gada nolīguma (ANO/EEK) līdzējpusi. Šis lēmums stājās spēkā 1998. gada 24. martā. Minētā lēmuma 4. pantā cita starpā noteikts, ka Kopiena savu atbalstu ANO/EEK noteikumu projektam, kas iesniegts attiecīgajām ANO/EEK institūcijām nobalsošanai, var izteikt tad, ja attiecīgo projektu ir apstiprinājusi Padome, ņemot vēra Eiropas Parlamenta pozitīvu atzinumu. Nākamajā apspriedē, ko noturēs Pasaules forums par ANO/EEK transportlīdzekļu noteikumu saskaņošanu, dienaskārtībā būs īpaši ietverts balsojums par (jauno) noteikumu projektu attiecībā uz vieglo automobiļu un to piekabju riteņiem. Galvenais noteikumu projekta mērķis ir izveidot saskaņotas tehniskās normas, lai tādējādi novērstu tehnisku šķēršļu rašanos mehānisko transportlīdzekļu tirdzniecībā starp līdzējpusēm, vienlaicīgi nodrošinot augstu drošības un vides aizsardzības līmeni. EK viedoklis balsojumā pamatosies uz dokumentiem, kas pieejami ANO/EEK oficiālajās (franču un angļu) valodās. Tā kā EK ir kļuvusi par ANO/EEK 1958. gada nolīguma līdzējpusi, tad ir jāievēro minētajā nolīgumā paredzētās procedūras. Saskaņā ar Lēmuma 97/836/EK 4. panta 5. punktu noteikumus pirms to stāšanās spēkā publicēs visās Kopienu oficiālajās valodās Eiropas Savienības Oficiālajā Vēstnesī. LĒMUMA PRIEKŠLIKUMA SATURS Priekšlikuma mērķis ir dot tiesības Komisijas pārstāvim Kopienas vārdā balsot par noteikumu projektu nākamajā ANO/EEK Pasaules foruma par transportlīdzekļu noteikumu saskaņošanu sanāksmē. 2005/0181 (AVC) Priekšlikums PADOMES LĒMUMS par Eiropas Kopienas viedokli attiecībā uz Apvienoto Nāciju Organizācijas Eiropas Ekonomikas komisijas noteikumu projektu par vieglo automobiļu un to piekabju riteņiem (Dokuments attiecas uz EEZ) EIROPAS SAVIENĪBAS PADOME, ņemot vērā Eiropas Kopienas dibināšanas līgumu, ņemot vērā Padomes 1997. gada 27. novembra Lēmumu 97/836/EK par Eiropas Kopienas pievienošanos ANO Eiropas Ekonomikas komisijas Nolīgumam vienotu tehnisko prasību apstiprināšanai riteņu transportlīdzekļiem, aprīkojumam un detaļām, ko var uzstādīt un/vai lietot riteņu transportlīdzekļos, un par nosacījumiem to apstiprinājumu savstarpējai atzīšanai, kas piešķirti, pamatojoties uz šīm prasībām[1], īpaši tā 4. panta 2. punkta otro ievilkumu, ņemot vērā Komisijas priekšlikumu[2], ņemot vērā Eiropas Parlamenta pozitīvo atzinumu[3], tā kā: 1. Apvienoto Nāciju Organizācijas Eiropas Ekonomikas Komisijas noteikumu projekts par vieglo automobiļu un to piekabju riteņiem novērsīs tehniskos šķēršļus attiecībā uz minētajiem komponentiem transportlīdzekļu tirdzniecībā starp līdzējpusēm, vienlaicīgi garantējot augstu drošības un vides aizsardzības līmeni. 2. Ir lietderīgi noteikt Kopienas viedokli attiecībā uz minēto noteikumu projektu. 3. Minētais noteikumu projekts nav iekļaujams Kopienas mehānisko transportlīdzekļu tipa apstiprināšanas sistēmā, jo tas attiecas uz rezerves riteņiem, IR NOLĒMUSI ŠĀDI. 1. pants Ar šo ir apstiprināts Apvienoto Nāciju Organizācijas Eiropas Ekonomikas komisijas (ANO/EEK) noteikumu projekts par vieglo automobiļu un to piekabju riteņiem atbilstoši dokumentam TRANS/WP.29/2005/46. 2. pants Kopiena, ko pārstāv Komisija, balso par labu 1. pantā minētajam ANO/EEK noteikumu projektam balsojumā, kas notiks Administratīvas Komitejas sēdes laikā nākamajā ANO/EEK Pasaules foruma par transportlīdzekļu noteikumu saskaņošanu sanāksmē. 3. pants ANO/EEK noteikumi par vieglo automobiļu un to piekabju riteņiem nav iekļaujami Kopienas mehānisko transportlīdzekļu tipa apstiprināšanas sistēmā. Briselē, Padomes vārdā – Prezidents [1] OV L 346, 17.12.1997., 78. lpp. [2] OV C. . ., lpp. [3] OV C. . ., lpp.